b'\n_START_ARTICLE_\nCap de bour\n_START_PARAGRAPH_\nCapul de bour este numele filatelic al primelor m\xc4\x83rci po\xc8\x99tale, rare \xc8\x99i originale \xc3\xaen executarea sa ale principatului Moldovei din anul 1858 (tip\xc4\x83rite \xc3\xaentre iulie \xc8\x99i octombrie), motiv pentru care serve\xc8\x99te un cap de bour (zimbru sau taur). \xc3\x8en acela\xc8\x99i timp, aceste sunt considerate drept primele m\xc4\x83rci din Rom\xc3\xa2nia.\n_START_SECTION_\nIstoric\n_START_PARAGRAPH_\nDin dorin\xc8\x9ba de a-\xc8\x99i afirma independenta fa\xc8\x9b\xc4\x83 de Imperiul Otoman, Principatul Moldovei a decis emiterea unor m\xc4\x83rci po\xc8\x99tale pe care era prezentat\xc4\x83 stema \xc8\x9b\xc4\x83rii - capul de bour. Primele m\xc4\x83rci po\xc8\x99tale ale Principatului Moldovei au fost emise pe 15 iulie 1858. Punerea efectiv\xc4\x83 \xc3\xaen circula\xc8\x9bie a avut loc \xc3\xaens\xc4\x83 o s\xc4\x83pt\xc4\x83m\xc3\xa2n\xc4\x83 mai t\xc3\xa2rziu, mar\xc8\x9bi 22 iulie 1858, zi \xc3\xaen care la Ia\xc8\x99i au fost francate cu timbre moldovene\xc8\x99ti primele 16 scrisori simple \xc8\x99i 7 recomandate.\n_START_SECTION_\nPrima emisiune\n_START_PARAGRAPH_\nPrimele m\xc4\x83rci po\xc8\x99tale au fost realizate la tipografia Atelia Timbrului din Ia\xc8\x99i, \xc3\xaen timpul caimacamului Nicolae Vogoride, care a numit un comitet po\xc8\x99tal \xc8\x99i a chemat oameni instrui\xc8\x9bi din Austria. S-a folosit un model austriac, iar tip\xc4\x83rirea s-a produs prin intermediul unei matri\xc8\x9be de o\xc8\x9bel, cu o pres\xc4\x83 manual\xc4\x83, bucat\xc4\x83 cu bucat\xc4\x83, \xc3\xaentr-un tiraj foarte mic, deoarece coresponden\xc8\x9ba \xc3\xaen Moldova era redus\xc4\x83._NEWLINE_M\xc4\x83rcile po\xc8\x99tale \xe2\x80\x9eCap de bour\xe2\x80\x9d au fost emise cu valoarea nominal\xc4\x83, de 27, 54, 81 \xc8\x99i 108 parale. Aceste m\xc4\x83rci po\xc8\x99tale au circulat o perioad\xc4\x83 scurt\xc4\x83 de timp, doar c\xc3\xa2teva luni, pentru c\xc4\x83 ulterior a fost schimbat tariful po\xc8\x99tal. M\xc4\x83rcile po\xc8\x99tale, care r\xc4\x83mase nev\xc3\xa2ndute, au fost retrase de pe pia\xc8\x9b\xc4\x83 la 31 octombrie 1858 \xc8\x99i distruse. Tirajul a fost de 6.000 exemplare la 27 de parale bucata, 10.000 la 54 de parale, 2.000 la 81 de parale si 6.000 la 108 parale. Din acestea au fost v\xc3\xa2ndute numai 3.691 de exemplare de 27 parale, 4.772 de 54 parale, 709 de 81 parale \xc8\x99i 2.580 de 108 parale._NEWLINE_Marca po\xc8\x99tal\xc4\x83 reproducea \xc3\xaentr-un cerc capul de bour, semn heraldic de pe stema Principatului Moldovei, un corn po\xc8\x99tal, o stea \xc3\xaen cinci col\xc8\x9buri, legenda \xe2\x80\x9eporto scrisori\xe2\x80\x9d scris\xc4\x83 cu litere chilirice \xc8\x99i valoarea nominal\xc4\x83 a timbrului (27, 54, 81 sau 108 parale), amplasat\xc4\x83 \xc3\xaen interiorul buclei de form\xc4\x83 eliptic\xc4\x83 a goarnei po\xc8\x99tale. Cercul avea dimensiunile de 19,5 mm la valorile de 27 \xc8\x99i 54 de parale, 19,75 mm la valoarea de 81 parale \xc8\x99i 20,25 mm la valoarea de 108 parale. Dup\xc4\x83 unii exege\xc8\x9bi, gravorul \xc8\x99i machetatorul m\xc4\x83rcilor po\xc8\x99tale \xe2\x80\x9ecap de bour\xe2\x80\x9d, ar fi fost un francez stabilit la Ia\xc8\x99i, pe nume Besaignet.\n_START_SECTION_\nA doua emisiune\n_START_PARAGRAPH_\nDup\xc4\x83 ce a fost introdus tariful po\xc8\x99tal unic, a fost emis\xc4\x83 o a doua serie de m\xc4\x83rci po\xc8\x99tale cu \xe2\x80\x9ecapul de bour\xe2\x80\x9d \xc3\xaen noiembrie 1858, cu valorile de 5, 40 \xc8\x99i 80 de parale. Diferen\xc8\x9bele constau \xc3\xaen steaua cu \xc8\x99ase col\xc8\x9buri, legenda \xe2\x80\x9eporto gazetei\xe2\x80\x9d \xc8\x99i scrierea cu litere latine a valorii. Forma nu mai este rotund\xc4\x83, ci dreptunghiular\xc4\x83 rotunjit\xc4\x83 u\xc8\x99or la col\xc8\x9buri. M\xc4\x83rcile po\xc8\x99tale au fost tip\xc4\x83rite tot pe h\xc3\xa2rtie str\xc4\x83in\xc4\x83, transparent\xc4\x83 sau g\xc4\x83lbuie, tot la Atelia Timbrului \xc8\x99i au fost \xc8\x99i ele valabile doar \xc3\xaen Moldova. Emisiunile au \xc3\xaencetat pe 1 mai 1862. _NEWLINE_Tiraje. Marca de 5 parale: pe h\xc3\xa2rtie alb\xc4\x83struie 7.008 buc\xc4\x83\xc8\x9bi; pe h\xc3\xa2rtie alb\xc4\x83 sau g\xc4\x83lbuie 16.032 buc\xc4\x83\xc8\x9bi; cu cadru spart pe h\xc3\xa2rtie alb\xc4\x83 \xc8\x99i g\xc4\x83lbuie probabil 64.000 buc\xc4\x83\xc8\x9bi. Marca de 40 parale: 106.032 buc\xc4\x83\xc8\x9bi. Marca de 80 parale: 60.072 buc\xc4\x83\xc8\x9bi.\n_START_SECTION_\nPia\xc8\x9ba filatelic\xc4\x83\n_START_PARAGRAPH_\nDintre cele 24.000 de m\xc4\x83rci po\xc8\x99tale emise \xc3\xaen 1858, au supravie\xc8\x9buit doar cele care fuseser\xc4\x83 cump\xc4\x83rate \xc8\x99i aplicate pe scrisorile trimise \xc3\xaen Moldova \xc8\x99i c\xc3\xa2teva care nu au ajuns la casare. Se estimeaz\xc4\x83 c\xc4\x83, \xc3\xaen prezent, pe pia\xc8\x9ba filatelic\xc4\x83 nu mai sunt dec\xc3\xa2t 750 de piese._NEWLINE_Un control al Cur\xc8\x9bii de Conturi efectuat \xc3\xaen luna octombrie 2009 la Muzeul Na\xc8\x9bional Filatelic a relevat faptul c\xc4\x83 cele 215 timbre \xe2\x80\x9eCap de Bour 1858\xe2\x80\x9d, prima emisiune, au fost \xc3\xaenlocuite cu falsuri. Alte 660 timbre \xe2\x80\x9eCap de Bour 1858\xe2\x80\x9d din a doua emisiune \xc8\x99i \xe2\x80\x9ePrincipatele Unite 1862 \xc8\x99i 1864\xe2\x80\x9d par a fi tot falsuri._NEWLINE_Un timbru cu valoarea nominal\xc4\x83 de 27 de parale, emis la data de 15 iulie 1858, a fost v\xc3\xa2ndut la o licita\xc8\x9bie din octombrie 2015 cu pre\xc8\x9bul de adjudecare de 26.000 de euro.\n_START_SECTION_\nCel mai scump ziar din lume\n_START_PARAGRAPH_\nUn exemplar al ziarului Zimbrulu \xc8\x99i Vulturulu, este francat cu opt m\xc4\x83rci po\xc8\x99tale \xe2\x80\x9eCap de bour\xe2\x80\x9d (3+5). Valoarea de ast\xc4\x83zi este de aproximativ 3 milioane de euro. Po\xc8\x99ta\xc8\x99ul, din Ia\xc8\x99i, a lipit m\xc4\x83rcile po\xc8\x99tale pentru opt ziare pentru un destinatar din Gala\xc8\x9bi, toate pe un singur ziar. Destinatarul a v\xc3\xa2ndut ziarul unui colec\xc8\x9bionar de timbre pe bani pu\xc8\x9bini. \xc3\x8en 1969, proprietarul de atunci al ziarului l-a prezentat, al\xc4\x83turi de colec\xc8\x9bia sa de timbre, la o expozi\xc8\x9bie mondial\xc4\x83 organizat\xc4\x83 la Sofia \xc8\x99i a c\xc3\xa2\xc8\x99tigat marele premiu. Ulterior, ziarul a intrat \xc3\xaen posesia unui colec\xc8\x9bionar din Elve\xc8\x9bia. Exemplarul ziarului Zimbrulu si Vulturulu, francat cu opt m\xc4\x83rci po\xc8\x99tale \xe2\x80\x9eCap de bour\xe2\x80\x9d de 5 parale, din a doua emisiune din 1858, a fost v\xc3\xa2ndut, \xc3\xaen decembrie 2006, \xc3\xaen cursul unei licita\xc8\x9bii organizate de Casa Feldman la Geneva. Cump\xc4\x83r\xc4\x83torul, Joseph Hackmey, un colec\xc8\x9bionar din Londra de origine israelian\xc4\x83, a pl\xc4\x83tit un pre\xc8\x9b de 700.000 euro care, cu taxe \xc8\x99i comisioanele aferente, a ajuns \xc3\xaen final la 830.000 de euro._NEWLINE_Exemplarul este depus, \xc3\xaen orice caz, \xc3\xaentr-o banc\xc4\x83 din Elvetia (din februarie 2008).'